Et projekt i samarbejde med blandt andre energiselskabet DONG går ud på at udnytte den lokalt producerede biogas i hjemmeplejens 60 biler. Det koster omkring 25.000 kroner per køretøj at ombygge bilerne - og oveni skal lægges registreringsafgiften på 180 procent. Det er den afgift, direktør for Energibyen, Mikael Kau, gerne ser nedsat. - Hvis man vil gøre Danmark til en grøn vindernation må markedskræfterne hjælpes, så det bliver økonomisk attraktivt at vælge energirigtigt, siger direktøren til P4 Nordjylland. Men skatteminister Kristian Jensen (V) afviser at sænke afgiften. - Biogas i biler er ikke nogen effektiv måde at bruge biogassen på. Vi kan få mere miljø for pengene ved at bruge biogassen i vores kraftvarmeværker, siger skatteministeren.

Opsummering:
Energiby Frederikshavns planer om at give kommunens hjemmehjælpere mere miljøvenlige biler, der kører på biogas, bremses - af skatteministeren.